परिका र सारिकाले जिते मुवाँथाईमा स्वर्ण
एनआरएनएकी परिका बतास र वाग्मती प्रदेशकी सारिका धमलाले दोस्रो गलाक राष्ट्रिय मुवाँथाई प्रतियोगितामा स्वर्ण पदक जितेका छन् ।
काठमाडौँ — एनआरएनएकी परिका बतास र वाग्मती प्रदेशकी सारिका धमलाले दोस्रो गलाक राष्ट्रिय मुवाँथाई प्रतियोगितामा स्वर्ण पदक जितेका छन् ।त्रिपरेश्वरस्थित राखेप हातामा शनिबार सम्पन्न फाइनलको महिला ५१ केजी तौल समूहमा परिकाले गण्डकी प्रदेशकी मनीषा पुलामी मगर र ६० केजीमा सारिकाले एपीएफकी सुमित्रा नगरकोटीलाई पराजित गरेका थिए । महिला ५५ केजी फाइनलमा लुम्बिनीकी सुष्मा चौधरीले आफ्नै टिमकी दिव्यानीसिं राठोरलाई हराएर स्वर्ण जितिन् ।पुरुष ५० केजीमा लुम्बिनीका अनिश बुढामगरले वाग्मतीका अक्षकुमार पन्त, ५५ केजीमा मधेशका सविन वाइबाले गण्डकीका जशबहादुर गुरुङ, ६० केजीमा गण्डकीका रोहित कायातले वाग्मतीका गौतम थिङ, ६५ केजीमा एपीएफका पेम्बा छिरिङ तामाङले गण्डकीका आयुश गुरुङ, ७० केजीमा मधेशका विकास सुस्ताले वाग्मतीका निर्पेश ढुंगाना र ७५ केजीमा वाग्मतीका निर्जल कार्कीले सुदूरपश्चिम प्रदेशका हिक्मत साउदलाई हराएर स्वर्ण जितेका थिए । नेपाल राष्ट्रिय मुवाँथाइ संघ र अल फाइट सिस्टम अर्गनाइजेसनद्वारा संयुक्त आयोजित तीनदिने प्रतियोगितामा १ सय खेलाडीले विभिन्न ११ स्पर्धामा प्रतिस्पर्धा थिए ।